sagorsarker/bangla-wikipedia huggingface dataset:
রঞ্জনা অ্যাশ

রঞ্জনা অ্যাশ (জন্মনাম সিদ্ধান্ত; ৬ ডিসেম্বর ১৯২৪ – ১০ আগস্ট ২০১৫) একজন ভারতে-জন্মগ্রহণকারী লেখক, সাহিত্য সমালোচক, শিক্ষাবিদ ও কর্মী ছিলেন, যিনি দক্ষিণ এশীয় এবং আফ্রিকীয় সাহিত্যর অগ্রণী সমর্থক হিসেবে পরিচিত। ১৯৫০-এর দশকে তিনি ইংল্যান্ডে চলে যান এবং সেখানে আমেরিকান-জন্মগ্রহণকারী লেখক ও সম্প্রচারক বিল অ্যাশ-কে বিবাহ করেন।
রঞ্জনা সিদ্ধান্ত জন্মগ্রহণ করেন পশ্চিমবঙ্গের বীরভূম জেলায়। তিনি তার শৈশব কাটিয়েছেন লখনউতে। তিনি সেখানকার স্থানীয় মহিলা কলেজে পড়াশোনা করেন এবং লখনউ বিশ্ববিদ্যালয় থেকে রাষ্ট্রবিজ্ঞান বিষয়ে স্নাতক ডিগ্রি অর্জন করেন। ১৯৪৭ সালে তিনি ভারত সরকারের একটি বৃত্তি লাভ করে আইওয়া বিশ্ববিদ্যালয়-এ যান। ডক্টরেট সম্পন্ন করে ১৯৪৯ সালে ভারতে ফিরে আসেন এবং আলিগড় বিশ্ববিদ্যালয়-এ প্রভাষক হিসেবে যোগ দেন। পরে লখনউতে ফিরে গিয়ে ১৯৫১ থেকে ১৯৫৪ সাল পর্যন্ত বিশ্ববিদ্যালয়ে অধ্যাপনা করেন।
তিনি স্কুলের জন্য সম্প্রচারও শুরু করেন, এবং একটি ঘটনা তার জীবন পরিবর্তন করে দেয়, যখন তিনি বিবিসির একজন ভারতীয় সংবাদদাতার সাথে পরিচিত হন। আলাস্টেয়ার নিবেন "দ্য গার্ডিয়ান"-এ বর্ণনা করেছেন: "১৯৫২ সালে, কাশ্মীরে এক রাইডিং হলিডেতে থাকাকালীন তিনি বামপন্থী আমেরিকান সম্প্রচারক উইলিয়াম অ্যাশ-এর সঙ্গে পরিচিত হন, উইলিয়াম একজন পাইলট এবং যুদ্ধবীর ছিলেন। ১৯৬৩ সালের চলচ্চিত্র "দ্য গ্রেট এস্কেপ"-এ তিনি স্টিভ ম্যাককুইন-এর চরিত্রের অনুপ্রেরণা ছিলেন। তিনি যুক্তরাজ্যে বসবাস শুরু করেন এবং ১৯৫৪ সালের মে মাসে রঞ্জনা অ্যাশ ইংল্যান্ডে তাঁর কাছে যান যান। সেখানে তিনি শিক্ষা ইনস্টিটিউটে সমাজবিজ্ঞানে এমএ পড়েন। ১৯৫৫ সালে তারা বিবাহবন্ধনে আবদ্ধ হন।"
ইংল্যান্ডে লন্ডন শহরে বসবাসকালীন তিনি "পিস নিউজ" পত্রিকার জন্য লিখতেন, এবং মুভমেন্ট ফর কলোনিয়াল ফ্রিডম-এ সক্রিয় ছিলেন। তিনি স্বামীর সঙ্গে ব্রিটেনের মার্কসবাদী-লেনিনবাদী কমিউনিস্ট পার্টিতে যোগ দেন এবং ম্যারিয়ন গ্লিন, ডেভিড পিট এবং সি. এল. আর. জেমস-এর মত কর্মীদের সঙ্গে রেসিয়াল ডিসক্রিমিনেশন বিরোধী আন্দোলন (সিএআরডি)-এ যুক্ত হন। তিনি স্কুলে খণ্ডকালীন শিক্ষকতা করতেন এবং লন্ডন বিশ্ববিদ্যালয়ের স্কুল অব ওরিয়েন্টাল অ্যান্ড আফ্রিকান স্টাডিজ থেকে আফ্রিকান স্টাডিজে এমএ করেছেন, তিনি বিশেষ করে চিনুয়া আচেবের সাহিত্যর উপর বিশেষজ্ঞ হয়েছেন। তার লেখা "কুনাপিপি", "ওয়াসাফিরি" এবং "পিএন রিভিউ"-এর মতো প্রকাশনায় ছাপা হয়েছে এবং তিনি সুশীলা নস্তার "মাদারল্যান্ডস: আফ্রিকা, ক্যারিবিয়ান এবং দক্ষিণ এশিয়ার কৃষ্ণাঙ্গ মহিলাদের লেখা" (দ্য উইমেন'স প্রেস, ১৯৯১)-এর একজন সহ-লেখক ছিলেন। অ্যাশ বিশেষ করে দক্ষিণ এশীয় ভাষা থেকে অনুবাদ নিয়ে আগ্রহী ছিলেন, ১৯৮০ সালে "ভারত, পাকিস্তান এবং বাংলাদেশের ছোটগল্প" প্রকাশ করেন। ১৯৮২ সালে তিনি দক্ষিণ এশীয় সাহিত্য সমিতি প্রতিষ্ঠা করেন এবং উপমহাদেশীয় লেখকদের উৎসাহিত করতে থাকেন।
অ্যাশ ২০১৫ সালে লন্ডনে ৯০ বছর বয়সে মৃত্যুবরণ করেন।
শিরীষ আত্রে-পাই

শিরীষ পাই (১৫ নভেম্বর ১৯২৯ – ২ সেপ্টেম্বর ২০১৭) ছিলেন ভারতের মহারাষ্ট্রের একজন সামাজিক কর্মী এবং লেখিকা। তিনি মারাঠি এবং ইংরেজি ভাষায় লিখতেন, তবে মূলত মারাঠি ভাষায়।
শিরীষ ছিলেন আচার্য আত্রে'র বড় মেয়ে। তিনি মুম্বাইয়ের সরকারি আইন কলেজ থেকে আইন বিষয়ে স্নাতক ডিগ্রি অর্জন করেন।
তিনি তাঁর পিতার সংবাদপত্র "মারাঠা"-তে সাংবাদিক হিসেবে যোগ দেন। তিনি সোভিয়েত চিন্তা এবং জীবনযাত্রা দ্বারা গভীরভাবে প্রভাবিত হন এবং সোভিয়েত ইউনিয়ন এবং অন্যান্য পূর্ব ইউরোপীয় দেশগুলিতে ভ্রমণ করেন। পিতা আত্রের সাথে শিরীষ সংযুক্ত মহারাষ্ট্র আন্দোলনে গুরুত্বপূর্ণ ভূমিকা পালন করেছিলেন।
তিনি একাধিক বই লিখেছেন, যার মধ্যে তার কবিতার সংগ্রহও অন্তর্ভুক্ত। ১৯৭৫ সালে তিনি মারাঠি সাহিত্যে হাইকু কবিতা শৈলীর প্রবর্তন করেন। তিনি জাপানি হাইকু কবিতাও মারাঠি এবং ইংরেজিতে অনুবাদ করেছেন।
২০১১ সালের জুনে একটি সংবাদপত্রের সাক্ষাৎকারে তিনি প্রকাশ করেছিলেন যে, তিনি স্কুলে পড়াকালীন সময়ে কবিতা লেখার কাজ শুরু করেছিলেন এবং এই বিষয়ে তার পিতার কাছ থেকে বিপুল উৎসাহ পেয়েছিলেন।
শিরীষ পাইয়ের বিবাহ হয়েছিল আইনজীবী এবং সাংবাদিক ভেঙ্কটেশ পাইয়ের সঙ্গে। তাঁদের দুটি ছেলে, রাজেন্দ্র পাই এবং বিক্রমাদিত্য পাই, যারা উভয়ই আইনজীবী। তিনি মুম্বাইতে বসবাস করেছেন এবং সেখানেই মৃত্যুবরণ করেন।
নিম্নলিখিত ওয়েব পৃষ্ঠাটি শিরীষ পইয়ের বইয়ের তালিকা দেয়:
কালাপানি বধ্যভূমি

কালাপানি বধ্যভূমি বাংলাদেশের ঢাকার মিরপুরের ১২ নম্বর সেকশনে অবস্থিত বাংলাদেশের স্বাধীনতা যুদ্ধের একটি বধ্যভূমি। বর্তমানে কালাপানির একাংশ শহীদবাগ নামে পরিচিত। ৭১ সালে স্বাধীনতার পর এই বধ্যভুমি থেকে উদ্ধার করা হয় ৮১ বস্তা লাশ।
স্বাধীনতা পরবর্তীতে স্থানীয় মিলন সংঘ ক্লাবের উদ্যোগে শহীদদের স্মৃতির প্রতি শ্রদ্ধা জানিয়ে কালাপানির নাম রাখা হয়েছিল শহীদবাগ। ড. সুকুমার বিশ্বাস রচিত 'একাত্তরের বধ্যভূমি ও গণকবর' এবং মিরাজ মিজু রচিত 'মিরপুরের ১০ বধ্যভূমি' শীর্ষক বইয়ে বলা হয়, “মিরপুরের সমস্ত বধ্যভূমির মধ্যে সবচেয়ে ব্যাপক সংখ্যক লাশ পাওয়া গিয়েছিল কালাপানি বধ্যভূমি থেকে। মুক্তিযুদ্ধের সময়ে জামায়াত নেতা এ জি খান, বিহারী আখতার গুন্ডা, মাস্তানা ও সরফু গুণ্ডার নেতৃত্বে কালাপানিতে প্রতিদিনই গণহত্যা সংগঠিত হয়েছিল। এছাড়া ঢাকার অন্যান্য স্থানে হত্যা করা শহীদদের লাশও কালাপানির জলাশয়, নিচু ভূমি ও আশেপাশের বাড়ির কুয়াতে ফেলতো পাকিস্তানি সেনারা।”
কালাপানি বধ্যভূমির একাংশ জুড়ে শহীদবাগ পানির পাম্পের অবস্থান। ১৯৭২ সালের ৩০ জানুয়ারি মিরপুর মুক্তকরণের সময়ে বিহারীদের সঙ্গে সেনাবাহিনী ও পুলিশের যে যুদ্ধ হয় সেই যুদ্ধে বিহারীদের অতর্কিত হামলায় এই পানির ট্যাংকির কাছেই শহীদ হয়েছিলেন প্রখ্যাত চলচ্চিত্রকার জহির রায়হান।
গণহত্যা গবেষক ডা. এম এ হাসান ডেইলি স্টারকে বলেন, 'কালাপানির ঢাল ও কালসী গ্রামের মতো এত বৃহৎ বধ্যভূমি দেশের আর কোথাও পাওয়া যাবে না। সেখানে এতো সংখ্যক লাশ পড়ে ছিল যে তা গণনা করা সম্ভব ছিল না। কেবল সাধারণ মানুষই নয়, মিরপুর মুক্ত করতে গিয়ে আমার ভাই লেফটেন্যান্ট সেলিমসহ যে ৪১ জন সেনা সদস্য শহীদ হয়েছিলেন তাদের বেশিরভাগই ওখানে শহীদ হয়েছিলেন।
বর্তমানে পুরো কালাপানি বধ্যভূমিতে গড়ে উঠেছে আবাসিক এলাকা, সমস্ত ঝিল, জলাশয় ও নিচু স্থান ভরাট করে উঠেছে বহুতল ভবন। পুরো এলাকা জুড়ে রয়েছে বিভিন্ন দখলদার হাউজিংয়ের অবস্থান।
বুদাপেস্ট করভিনাস বিশ্ববিদ্যালয়

বুদাপেস্ট করভিনাস বিশ্ববিদ্যালয় (হাঙ্গেরিয়ান: Budapesti Corvinus Egyetem) বুদাপেস্ট, হাঙ্গেরির একটি বেসরকারি গবেষণা বিশ্ববিদ্যালয়। ১৯৪৮ সাল থেকে বুদাপেস্ট এবং সিকেসফেলিয়ারবার-এ পরিচালিত ব্যবসায় প্রশাসন, অর্থনীতি এবং সামাজিক বিজ্ঞানের উপর প্রাথমিক ফোকাস সহ এই বিশ্ববিদ্যালয়ে বর্তমানে প্রায় ৯৬০০ শিক্ষার্থী অধ্যায়নরত রয়েছে। করভিনাস বিশ্ববিদ্যালয় ছয়টি অনুষদে অধীনে স্নাতক, স্নাতক, স্নাতকোত্তর এবং ডক্টরেট হাঙ্গেরীয়, ইংরেজি, ফরাসি এবং জার্মান ভাষায় ডিগ্রী প্রদান করে।
সরোজিনী বাবর

সরোজিনী বাবর (৭ জানুয়ারি ১৯২০ – ২০ এপ্রিল ২০০৮) ছিলেন একজন মারাঠি লেখক এবং মহারাষ্ট্রের রাজনীতিবিদ।
ড. বাবর ৭ জানুয়ারি ১৯২০ তারিখে মহারাষ্ট্রের সাংলী জেলার বাগানি গ্রামে জন্মগ্রহণ করেন। তিনি ইসলামপুরে মাধ্যমিক পড়াশোনা শেষ করার পর পুনের এস.পি কলেজ ভর্তি হন এবং ১৯৪৪ সালে মুম্বাই বিশ্ববিদ্যালয় থেকে স্নাতক ডিগ্রি অর্জন করেন। পরে তিনি মুম্বাই বিশ্ববিদ্যালয় থেকে তার মাস্টার্স এবং ডক্টরাল ডিগ্রি লাভ করেন।
তিনি ১৯৫২–৫৭ এবং ১৯৬৩–৬৬ সময়কালে মহারাষ্ট্র রাজ্য বিধানসভা সদস্য ছিলেন। তিনি ১৯৬৮–৭৪ সময়কালে ভারতের রাজ্যসভার সদস্যও ছিলেন। ড. বাবর মহারাষ্ট্র রাজ্য লোকসাহিত্য কমিটি, মহারাষ্ট্র সাহিত্য পরিষদ এবং মহারাষ্ট্র লোক সাহিত্য পরিষদের চেয়ারপারসন ছিলেন।
১৯৫০ সাল থেকে বহু বছর ধরে বাবর ছিলেন "সমাজ শিক্ষণ মালা" () পত্রিকার সম্পাদক। মহারাষ্ট্র রাজ্য সরকার ১৯৫৩ সালে এমআরএলএস প্রতিষ্ঠা করে সাহিত্যের মাধ্যমে মারাঠি জনগণের সাংস্কৃতিক সমৃদ্ধির জন্য। ১৯৬১ সাল থেকে, ড. বাবর ৩২ বছর ধরে মহারাষ্ট্র রাজ্য লোকসাহিত্য সমিতি (এমআরএলএস)-এর প্রধান ছিলেন।
শোভা গাস্তি

শোভা গাস্তি একজন ভারতীয় নারী সক্রিয়কর্মী। তার কর্মক্ষেত্র হলো প্রধানত ভারতের কর্ণাটক রাজ্যের বেলগাম অঞ্চল। তিনি ১৯৯৭ সালে মহিলা অভিরুধি মাত্তু সংরক্ষণ সমস্থি (এমএএসএস) নামে একটি সংস্থা চালু করেন। এই সংস্থাটি কর্ণাটকের ৩৬০টি গ্রামের প্রাক্তন দেবদাসী মহিলাদের নিয়ে কাজ করে। দেবদাসীদের জীবনযাত্রার মান বাড়িয়ে তাদের জীবনে এগিয়ে নিয়ে যেতে সাহায্য করে। এই প্রতিষ্ঠানটি ২,৫০০ সদস্য সংখ্যা নিয়ে পথ চলা শুরু করে। ২০১৪ সালের মধ্যে এই প্রতিষ্ঠানটির সদস্য সংখ্যা দাঁড়ায় ৩,৬০০ জন। এমএএসএস নামের এই প্রতিষ্ঠানটি ৪৫ বছরের বেশি বয়সী প্রাক্তন দেবদাসীদের জন্য পেনশন নিশ্চিত করতে সফল হয়েছে। শিশুদের অধিকার নিয়েও শোভা কাজ করেন। তিনি "চাইল্ড রাইটস্ অ্যান্ড ইউ" সংক্ষেপে সিআরওয়াই বা ক্রাই নামে শিশুদের অধিকার নিয়ে কাজ করা গোষ্ঠীর সাথেও প্রচার করে থাকেন।
তার কাজের স্বীকৃতিস্বরূপ ২০২২ সালে শোভাকে রাষ্ট্রপতি রামনাথ কোবিন্দ ২০২১ সালের নারী শক্তি পুরস্কার প্রদান করে সম্মান জানান।
আলী মোহাম্মদ রেজ

আলী মোহাম্মদ রেজ–যিনি সাধারণত আলী ধীর নামে পরিচিত–হলেন সোমালি জিহাদি গোষ্ঠী আল-শাবাবের প্রধান মুখপাত্র ও গোষ্ঠীটির সর্বোচ্চ পরিষদের একজন সদস্য।
আলী মোহাম্মদের জন্মস্থান সম্পর্কে কয়েকটি ভিন্ন তথ্য পাওয়া যায়। গারো অনলাইনের মতে, তিনি ১৯৬৬ সালে মোগাদিশুর হাওয়ালদাগ জেলায় জন্মগ্রহণ করেন। বিবিসি সোমালি জানিয়েছে যে তিনি গালগুদুদের এল বুর শহরের কাছে জন্মগ্রহণ করেছিলেন। তিনি হাওয়িয়ের মুরুসাদে উপগোষ্ঠীর একজন সদস্য। 
রেজ আল-ইত্তিহাদ আল-ইসলামিয়া (এআইএআই) এর প্রাথমিক যুব সদস্যদের একজন ছিলেন এবং ১৯৯২ সালে ইউনাইটেড সোমালি কংগ্রেস এবং সোমালি স্যালভেশন ডেমোক্রেটিক ফ্রন্টের বিরুদ্ধে গ্রুপ যুদ্ধে অংশগ্রহণ করেছিলেন। তিনি ১৯৯৬-১৯৯৭ সালে গেডো অঞ্চলে অনুষ্ঠিত এআইএআই/ইথিওপিয়া যুদ্ধেও অংশগ্রহণ করেছিলেন। ১৯৯৭ সালে এআইএআই ভেঙে যাওয়ার পর, রেজ মোগাদিশুতে চলে যান এবং আল-হারামিন স্কুলে শিক্ষক হিসেবে যোগদান করেন। বানাদির অঞ্চলে ইসলামী আদালতের উত্থানের সময়, তিনি বাকারা মার্কেটের একটি ফার্মেসিতে ব্যবসায়ী হিসেবে কাজ করতেন এবং তার অবসর সময় ইসলামী আদালতের কার্যক্রমে সহায়তা করার জন্য ব্যয় করতেন। 
সোমালিয়া ইথিওপিয়ান দখলের সময়, আল-শাবাবের শীর্ষ মুখপাত্র ছিলেন মুখতার রোবো । ২০০৯ সালে রোবো এবং আল-শাবাবের আমির আহমেদ গোদানের মধ্যে বিরোধের পর, রেজকে দলটির মুখপাত্র করা হয়। তাকে দলত্যাগ রোধ করতে এবং শাবাবের মুরুসাদে গোষ্ঠীর যোদ্ধাদের আনুগত্য নিশ্চিত করার জন্য গোদানের দ্বারা নির্বাচিত করা হয়েছিল বলে অভিযোগ রয়েছে। তিনি 'শিক্ষা অফিস' গ্রুপের প্রধান হিসেবেও দায়িত্ব পালন করেন। সাংবাদিকদের সাথে এক সাক্ষাৎকারে, তিনি আল-শাবাবের হোটেলগুলিকে লক্ষ্য করে হামলা চালানোকে বৈধ সামরিক লক্ষ্যবস্তু হিসেবে ন্যায্যতা প্রদান করেন। ২০১১ সালের পূর্ব আফ্রিকার খরার সময়, তিনি চ্যানেল ৪ নিউজের সাথে একটি সাক্ষাৎকারে দাবি করেছিলেন যে বাকুল এবং লোয়ার শাবেল অঞ্চলে কোনও দুর্ভিক্ষ হয়নি। কেনিয়ার ২০১১ সালের অপারেশন লিন্ডা এনচি শুরু হওয়ার পরপরই, রেজ প্রকাশ্যে সতর্ক করে দিয়েছিলেন "যদি তুমি ফিরে না যাও, তাহলে আমরা কেনিয়ায় প্রবেশ করব।" ২০১৪ সালের মার্চ মাসে, কেনিয়ার প্রতিরক্ষা বাহিনী রেজকে হত্যা করার দাবি করে। ২০১৯ সালের আগস্টে, সোমালি জাতীয় সেনাবাহিনী (এসএনএ) সোমালি বিশেষ বাহিনী ব্যবহার করে একটি অভিযানের সময় তাকে গুরুতর আহত করার দাবি করে। ২০২২ সালের অক্টোবরে, সোমালি জাতীয় সেনাবাহিনী দাবি করে যে তারা রেজকে হত্যা করেছে। তবে পরবর্তীতে নিশ্চিত হওয়া যায় যে তাদের দাবিটি ভুল ছিল। 
২০২১ সালে মার্কিন যুক্তরাষ্ট্র রেজকে 'বিশেষভাবে মনোনীত বৈশ্বিক সন্ত্রাসী' হিসেবে চিহ্নিত করে এবং ২০২৩ সালে তার গ্রেপ্তারের জন্য যেকোনো তথ্যের জন্য পাঁচ মিলিয়ন ডলার পুরস্কার ঘোষণা করে।
বাব সেগমা

বাব সেগমা ( ) মরক্কোর ফেসে অবস্থিত একটি প্রাক্তন মেরিনিড গেট ছিল। এটি ফেস এল-জিদিদের উত্তরে অবস্থিত ছিল এবং ১২৮৬ সালে সেখানে অবস্থিত মেরিনিড রাজকীয় উদ্যানের অংশ হিসেবে নির্মিত হয়েছিল। গেটের মিনারগুলি আজও দৃশ্যমান এবং গেটের নামটি এখনও এলাকায় একটি শীর্ষনাম হিসেবে ব্যবহৃত হয়।
বর্তমানের এই গেটটি কসবাহ চেরার্দা এবং নিউ মেচোয়ারের দেয়ালের মাঝামাঝি এলাকায় অবস্থিত ছিল। এটি এখনও মেরিনিড আমলের দুটি বিশাল অষ্টভুজাকার টাওয়ার দ্বারা চিহ্নিত (পরবর্তী পুনর্নির্মাণের মাধ্যমে)। এই দুটি অষ্টভুজাকার টাওয়ার মোসারা গার্ডেনের প্রবেশপথের অংশ বলে মনে করা হয়, এটি একটি বিশাল মেরিনিড রাজকীয় বাগান যা ১২৮৭ সালে ফেস এল-জিদিদের উত্তরে আবু ইয়াকুব ইউসুফ তৈরি করেছিল। বাগানগুলি তাদের নিজস্ব দেয়াল দিয়ে ঘেরা ছিল এবং বাগান গুলিতে বাব ডেক্কাকিন এবং বাব সেগমার মধ্যে বয়ে যাওয়া একটি উঁচু জলনালী দিয়ে জল সরবরাহ করা হত। জলনালীটি অষ্টভুজাকার টাওয়ারগুলির ভেতর দিয়ে গিয়েছিল এবং তারপর বাগানের অভ্যন্তরের দিকে মোড় নিয়েছিল। বর্তমানের টাওয়ারগুলির মাঝামাঝি উপরের অংশে আয়তাকার খোলা অংশগুলি দেখায় যে জলনালীটি একসময় কোথায় গিয়েছিল। মেরিনিড আমলের পর বাগানগুলি অব্যবহৃত হয়ে পড়ে এবং অদৃশ্য হয়ে যায়, কেবল বাব সেগমার টাওয়ার এবং কাছাকাছি আরও কিছু চিহ্ন অবশিষ্ট থাকে। 
সপ্তদশ শতাব্দীতে আলাউইত সুলতান মওলা রশিদ ফটকের উত্তর-পশ্চিম দিকে কসবাহ চেরার্দা নির্মাণ করেন। ধারণা করা হয় যে, একসময় বাব ডেক্কাকিনকে কাসবার সাথে সংযুক্তকারী পুরাতন জলনালীটির উপরে একটি ছাউনীযুক্ত পথ ছিল।জলনালীটির পূর্ববর্তী পথের উপরে একটি খিলানযুক্ত ছাদের অর্ধবৃত্তাকার রূপরেখা এখনও দৃশ্যমান যা এই পথের সাথে মিলে যায়। 
"বাব সেগমা" নামটি আমিনা সাগমা নামক একজন ধার্মিক মহিলার নাম থেকে এসেছে। আমিনা সাগমাকে ১৭৩৭ সালে এখানে সমাহিত করা হয়েছিল এবং এই অঞ্চলে এটি একটি শীর্ষনাম হিসেবে রয়ে গেছে যা কখনও কখনও নিকটবর্তী বাব কিবাত এস-স্মেন গেটের ক্ষেত্রেও ব্যবহৃত হত। পরবর্তীটি ১৮৮৬ সালে নিউ মেচোয়ারের উত্তর প্রবেশপথ হিসেবে নির্মিত হয়েছিল।যদিও অন্য একটি সূত্র হতে এর নাম বাব মৌসিকি বলে জানা যায়। ফেস এল-জিদিদের উত্তরে অবস্থিত নিকটবর্তী কবরস্থানটিকে সাধারণত "বাব সেগমা কবরস্থান" নামেও উল্লেখ করা হয়।
বাব সেমারিন

বাব সেমারিন ( ) হল মরক্কোর পুরাতন শহর ফেজের অন্তর্গত ফেস এল-জিদিদের দক্ষিণ পাশের স্মারক গেট।
ফেস এল-জিদিদের দক্ষিণ পাশের আদি ফটকটির নাম ছিল "বাব 'ওয়ুন সানহাজা অর্থাৎ" ("সানহাজার (জলের) উৎসের দ্বার")। এটির বর্তমান নাম, বাব সেমারিন, যার অর্থ "ফেরিয়ারদের দরজা"। এটি মূলত কাছাকাছি অবস্থিত ফেরিয়ারদের দোকানগুলিকে বোঝায়। এই গেটটি ১২৭৬ সালে মেরিনিড সুলতান আবু ইউসুফ ইয়াকুব কর্তৃক নির্মাণকৃত ফেস এল-জিদিদের মূল ভিত্তির অংশ ছিল। সুলতান আবু ইউসুফ ইয়াকুব ফেস এল-বালি থেকে পৃথক একটি নতুন রাজকীয় রাজধানী হিসেবে শহরটি নির্মাণ করেছিলেন। শহরটি অত্যন্ত সুরক্ষিত ছিল।এর পূর্ব দিকে পুরাতন শহরের দিকে মুখ করে দুটি প্রাচীর ছিল, যা স্থানীয় জনগণের প্রতি মেরিনিড সুলতানদের সতর্কতার ইঙ্গিত দেয়। বাব সেমারিন মূলত শহরের দক্ষিণ পাশের প্রবেশপথ ছিল।কিন্তু ,পরবর্তী সময়ে এর দক্ষিণ দিকে আরেকটি জেলা (যা পরে ইহুদি মেল্লাহরা দখল করে নেয়) তৈরি করা হয়েছিল।এর ফলে এটি শহরের সীমানা দেয়াল হিসেবে বিবেচিত হতে থাকে। এই গেটটি থেকেই মূল সউক রাস্তা শুরু হয়েছিল।সউক রাস্তা বর্তমানে "গ্র্যান্ডে রু" ("গ্রেট স্ট্রিট") নামে পরিচিত এরং এ রাস্তাটির উত্তর দিক দিয়ে দার আল-মাখজেন (রাজকীয় প্রাসাদ) এর প্রবেশপথের দিকে যাওয়া যায়। এই রাস্তার পূর্ব দিকে, গেটের কাছের জায়গাটি সম্পূর্ণরূপে শস্যের সাইলো এবং গুদাম হিসাবে ব্যবহার করা হতো।তবে পরবর্তীতে এটি ধীরে ধীরে আবাসিক কাঠামো দ্বারা প্রতিস্থাপিত হয়েছিল। 
১৯২৪ সালে ফরাসি ঔপনিবেশিক শাসনের সময়, এটি বড় যানবাহন প্রবেশ ও বাহিরের জন্য ব্যবহৃত হত। এসময়ে গেটটি ব্যাপকভাবে পরিবর্তন করা হয়েছিল অথবা সম্পূর্ণরূপে পুনর্নির্মাণ করা হয়েছিল বলে ধারণা করা হয়।
প্রথমেদিকে, গেটটির প্রবেশপথটি বাঁকানো ছিল। মধ্যযুগীয় মরক্কোর গেট এবং অন্যান্য মধ্যযুগীয় সামরিক স্থাপত্যে এটি একটি সাধারণ প্রতিরক্ষামূলক বৈশিষ্ট্য ছিল। তবে, বিংশ শতাব্দীর গোড়ার দিকে পরিবর্তনের অংশ হিসেবে এই পথের ভেতরের দেয়ালগুলি ভেঙে ফেলা হয়েছিল যাতে ছোট যানবাহন চলাচল সহ বড় যানবাহনও সহজে চলাচল করতে পারে। ফলস্বরূপ, আজ গেটটিতে পূর্ববর্তী পথের স্থান জুড়ে একাধিক খিলানপথ সহকারে একটি দ্বৈত প্রবেশপথ রয়েছে। ফটকের মূল প্রবেশপথটির উভয় পাশে প্রতিরক্ষামূলক টাওয়ার রয়েছে। দক্ষিণ দিক অর্থাৎ বাইরের দিক থেকে মুখ করলে ফটকটি শহরের মূল প্রবেশপথটির বাম দিকে থাকে। গেটের বাইরের সম্মুখভাগটি সম্পূর্ণ বন্ধ পলিলোবযুক্ত খিলান দিয়ে সজ্জিত এবং "দর্জ-ওয়া-কতাফ" মোটিফ (একটি মরোক্কোর মোটিফ যা অস্পষ্টভাবে ফ্লুর-ডি-লিস বা পামেটের সাথে সাদৃশ্যপূর্ণ)-সহ একটি আয়তক্ষেত্রাকার রূপরেখা দিয়ে সজ্জিত।
গেটের প্রবেশপথের ভেতরে একটি পার্শ্ব দরজাও রয়েছে যা আরেকটি প্রবেশপথে খোলে।এটি একটি পুরানো দেয়াল বরাবর পশ্চিম দিকে চলে গেছে এবং এর মাধ্যমে সরাসরি রাজপ্রাসাদে প্রবেশ করার সুবিধা পাওয়া যায়। অন্যদিকে,ফটকটির ভেতরে একটি বিশাল খিলানযুক্ত বাজার হল (ছাদ আচ্ছাদিত বাজার) লক্ষ্য রয়। এটি ২০ শতকে মেরিনিড শস্যভাণ্ডারের স্টাইলে পুনর্নির্মিত হয়েছিল।
মরক্কোর আবদুল্লাহ

মওলা আবদুল্লাহ (১৬৯৪ - ১০ নভেম্বর ১৭৫৭) ( ) ১৭২৯ থেকে ১৭৫৭ সালের মধ্যে ছয়বার মরক্কোর সুলতান হিসেবে দায়িত্ব পালন করেছিলেন। তিনি ১৭২৯-১৭৩৪, ১৭৩৬, ১৭৪০-১৭৪১, ১৭৪১-১৭৪২, ১৭৪৩-১৭৪৭ এবং ১৭৪৮-১৭৫৭ সালে সিংহাসনে আরোহণ করেন। তিনি ছিলেন সুলতান ইসমাইল ইবনে শরীফের পুত্র।
তিনি ১৬৯৪ সালে সুলতান মাওলা ইসমাইল এবং লাল্লা খানথা বিনতে বাক্করের ঘরে জন্মগ্রহণ করেন। তিনি তার সৎ ভাইদের সাথে যুদ্ধ করে বহুবার সিংহাসনে আরোহণ করেছিলেন। ১৭২৯ সালের ৫ মার্চ তার সৎ ভাই সুলতান মওলা আহমদের মৃত্যুর পর তাকে প্রথম সুলতান ঘোষণা করা হয়। আবিদ, উদয়, সকল কায়েদ একত্রিত হয়ে তাকে মরক্কোর নতুন সুলতান ঘোষণা করতে সম্মত হন। তারা তাকে আনার জন্য ঘোড়সওয়ারদের একটি দল সিজিলমাসায় পাঠায়, সিজিলমাসায়ই তিনি থাকতেন। একই সময়ে, তারা ফেজের উলেমাদের কাছে মওলা আবদুল্লাহর কাছে বাইয়াত গ্রহণের আমন্ত্রণ জানিয়ে চিঠি লিখেছিলেন, যা তারা মেনে নিয়েছিলেন। 
মওলা আবদুল্লাহ তাদের অনুরোধ মেনে নিয়ে বাই'আত দেবার জন্য ফেজ ভ্রমণ করেন। তার সিংহাসনে আরোহণের অনুষ্ঠান ফেস এল বালিতে মৌলে ইদ্রিস দ্বিতীয়ের জাউইয়ায় অনুষ্ঠিত হওয়ার কথা ছিল। দরবার এবং প্রহরী নিয়ে মাওলা আবদুল্লাহ বাব ফতুহ গেট দিয়ে বিশাল প্রবেশপথে প্রবেশ করেন, কিন্তু তার প্রহরী হামদুন এরৌসি - যাকে ফাসি চিনতে পেরেছিল এবং তাদের একজনকে হত্যা করার জন্য তাড়া করছিল - তার সামনে ফেজের সমগ্র জনগোষ্ঠীর বিরুদ্ধে অপবাদ দেয়, এবং মৌলে আবদুল্লাহ তাৎক্ষণিকভাবে ফেস জেদিদে ফিরে যান এবং সকলকে বিভ্রান্ত করে ফেলেন। এইভাবে তাঁর বায়‘আহ ফেস জদিদে সংঘটিত হয়েছিল এবং ফিকাহ আবুল উলা ইদ্রিস বেন এলমেহদি এলমেছত এলমুআফি এর নেতৃত্বে ছিলেন। 
১৭৩৪ সালে আবিদ আল-বুখারী মৌলে আবদুল্লাহকে প্রথম ক্ষমতাচ্যুত করে। আবিদ আল-বুখারী গোপনে তার ক্ষমতাচ্যুতি এবং হত্যার ষড়যন্ত্র করছিল। তাদের পরিকল্পনার কথা শুনে তিনি তার মেকনেস রাজপ্রাসাদের দক্ষিণে পালিয়ে গিয়ে তার মাতৃপরিবারের বাসস্থান ওউদ নাউনে নিরাপদে পৌঁছানোর মাধ্যমে নিজের জীবন বাঁচাতে সক্ষম হন। তিনি তার মামা মা'গারফার কাছে আশ্রয় নেন এবং সেখানে তার ছেলে মৌলে আহমেদ এবং তরুণ সিদি মোহাম্মদের সাথে তিন বছরেরও বেশি সময় ধরে অবস্থান করেন, যতক্ষণ না তাকে দ্বিতীয়বার সিংহাসনে বসতে ডাকা হয়। 
সুলতান মৌলে আবদুল্লাহকে যথাক্রমে ৫ মার্চ ১৭২৯ (২৮ সেপ্টেম্বর ১৭৩৪), ১৪ ফেব্রুয়ারি/২৩ মে ১৭৩৬ (৮ আগস্ট ১৭৩৬), ১৭৪০ ফেব্রুয়ারি (১৩ জুন ১৭৪১), ২৪ নভেম্বর ১৭৪১ (৩ ফেব্রুয়ারি ১৭৪২), ১৭৪৩ মে (১৭৪৭ সালে আবারও পদচ্যুত) এবং ১৭৪৮ সালের অক্টোবরে ক্ষমতাচ্যুত ঘোষণা করা হয়। ১৭২৯ সালে নির্মিত দার দেবীবাগ নামে একটি সুরক্ষিত প্রাসাদে নয় বছর নিরবচ্ছিন্ন রাজত্বের পর তিনি ১৭৫৭ সালের ১০ নভেম্বর সিংহাসনে বসে মৃত্যুবরণ করেন। 
মৌলে আবদুল্লাহ চেরাগা উপজাতির একজন মহিলাকে বিয়ে করেছিলেন তাদের সন্তানদের মধ্যে ছিলেন তার উত্তরসূরি সিদি মোহাম্মদ তৃতীয় । তার পূর্ববর্তী পিতার মতো, সুলতান মৌলে আবদুল্লাহর পুত্রসন্তান সংখ্যাগরিষ্ঠ ছিলেন না, তাই সা'দি রাজবংশের আহমদ আল-মনসুরের পর থেকে এটি ছিল মরক্কোর সবচেয়ে মসৃণ উত্তরাধিকার।
তাঁর মৃত্যুর পর, তাঁকে ফেস এল-জিদিদে নির্মিত মৌলে আব্দুল্লাহ মসজিদের রাজকীয় সমাধিস্থলে সমাহিত করা হয়।
হেমলতা লাভানম

হেমলতা লাভানম (২৬শে ফেব্রুয়ারী ১৯৩২ - ১৯শে মার্চ ২০০৮) ছিলেন একজন ভারতীয় সমাজ সংস্কারক, লেখিকা এবং নাস্তিক যিনি অস্পৃশ্যতা ও বর্ণ প্রথার বিরুদ্ধে প্রতিবাদ করেছিলেন। তিনি তাঁর স্বামী লাভানমের সাথে 'সংস্কার'-এর সহ-প্রতিষ্ঠাতাও ছিলেন।
হেমলতা ১৯৩২ সালের ২৬শে ফেব্রুয়ারি ব্রিটিশ ভারতের মাদ্রাজ প্রেসিডেন্সির ভিনুকোণ্ডায় জন্মগ্রহণ করেন, এটি বর্তমানে ভারতের অন্ধ্র প্রদেশের গুণ্টুর জেলায় অবস্থিত। তিনি তেলুগু কবি গুররাম জোশুয়া এবং মরিয়মার কন্যা ছিলেন।
তিনি ১৯৬০ সালে লাভানমকে বিয়ে করেন এবং এর ফলে তিনি সমাজ সংস্কারক গোপারাজু রামচন্দ্র রাও এবং সরস্বতী গোরার পুত্রবধূ হন। তাঁরা ছিলেন নাস্তিক সমাজ সংস্কারক এবং বিজয়ওয়াড়ায় অ্যাথেইস্ট কেন্দ্রের প্রতিষ্ঠাতা।
"সংস্কার" সংস্থার মাধ্যমে লাভানম এবং হেমলতা চম্বল উপত্যকায় বিনোবা ভাবের কাছে ডাকাতদের ঐতিহাসিক আত্মসমর্পণে অংশ নিয়েছিলেন। জয়প্রকাশ নারায়ণ এই দম্পতিকে অপরাধ পুনর্বাসনে কাজ করার জন্য অনুপ্রাণিত করেছিলেন। ১৯৭৪ সালে অন্ধ্রপ্রদেশের সীতানগরম, স্টুয়ার্টপুরম, কাওয়ালি এবং কাপ্পারল্লাথিপ্পা অঞ্চলে অপরাধমূলক সংস্কার ও পুনর্বাসনে সক্রিয়ভাবে অংশগ্রহণ করেন হেমলতা, লাভানম এবং অ্যাথেইস্ট কেন্দ্রের স্বেচ্ছাসেবকরা। তাঁরা অপরাধী উপজাতি আশ্রয়ের মানসিকতার পরিবর্তন আনতে এবং অপরাধী পুনর্বাসিত পরিবারগুলিকে বিকল্প জীবিকা প্রদানে সহায়তা করেছিলেন। হেমলতা এবং লাভানম অন্ধ্রপ্রদেশ সরকারের কাছে বসতি স্থাপন বাতিলের দাবি জানান। তাঁদের প্রচেষ্টার ফলে, রাজ্য সরকার ১৯৭৬ সালে ব্যবস্থাপনাগুলি বিলুপ্ত করে এবং তাদেরকে মুক্ত উপনিবেশ হিসাবে ঘোষণা করার পদক্ষেপ নেয়। তাঁরা স্টুয়ার্টপুরমের বন্দীদের সাথে দেখা করতেন এবং চিঠির মাধ্যমে ক্রমাগত যোগাযোগ রাখতেন। বসতি স্থাপনকারীদের পরিবার পরামর্শের জন্য অ্যাথেইস্ট কেন্দ্রে যেত। এই যোগাযোগ কিছু কঠোর অপরাধীকে বদলে দিয়েছিল। তাঁরা অপরাধীদের অপরাধ সংস্কৃতি পরিবর্তন করতে অনুপ্রাণিত করেছিলেন।
হেমলতা এবং লাভানম সংস্কারের মাধ্যমে নিজামবাদ জেলায় যোগিনী প্রথা নির্মূলের জন্য কাজ করেছিলেন। তাঁর কাজের ফলে অন্ধ্রপ্রদেশের মুখ্যমন্ত্রী এন টি রামা রাও সরকার ১৯৮৮ সালে যোগিনী প্রথা নির্মূল করার জন্য আইন প্রণয়ন করে, কুমুদ বেন জোশী, সি. রঙ্গরাজন অন্ধ্রপ্রদেশের রাজ্যপাল হিসেবে হায়দ্রাবাদের রাজভবনে যোগিনীদের বিবাহ তত্ত্বাবধান করেন। "সংস্কার" নিজামবাদ জেলার বর্ণিতে চেল্লি নিল্যম সিস্টারস হোম প্রতিষ্ঠা করে।
জোশুয়া ফাউণ্ডেশন জোশুয়া সাহিত্য পুরস্কার প্রতিষ্ঠা করে, ভারতীয় সাহিত্যকে মানবিক মূল্যবোধ দিয়ে সমৃদ্ধ করেছেন এমন যেকোনো ভাষার কবিদের জন্য এটি একটি জাতীয় পুরস্কার। এদের যুক্তি ছিল জাতীয় সংহতিকে উৎসাহিত করা এবং উদ্দেশ্যমূলক কবিতাকে উৎসাহিত করা।
হেমলতা হায়দ্রাবাদের পোট্টি শ্রীরামুলু তেলুগু বিশ্ববিদ্যালয় থেকে সমাজকর্মে ডক্টরেট লাভ করেন। ন্যাশনাল বুক ট্রাস্ট অফ ইণ্ডিয়া ন্যাশনাল বায়োগ্রাফি সিরিজে তাঁর একটি জীবনী প্রকাশ করেছে, যেটি লিখেছেন ভাকুলাভরনম ললিতা এবং কোম্পাল্লি সুন্দর। আচার্য নাগার্জুন বিশ্ববিদ্যালয়ের উপাচার্য কে ভিয়ান্না রাও বইটি প্রকাশ করেন এবং হেমলতার স্বামী লাভানমকে প্রথম কপি উপহার দেন।
২০০৩ সালে হেমলতা সমাজসেবা ক্ষেত্রে অবদানের জন্য অন্ধ্রপ্রদেশের রাজ্যপাল সুরজিৎ সিং বার্নালার কাছ থেকে রেড অ্যাণ্ড ব্রেভারি পুরস্কার লাভ করেন।
হেমলতা ডিম্বাশয়ের ক্যান্সারে ভুগছিলেন এবং ২০০৮ সালের ১৯শে মার্চ বিজয়ওয়াড়ার অ্যাথেইস্ট কেন্দ্রে মারা যান। কোনও ধর্মীয় রীতিনীতি ছাড়াই তাঁকে দাহ করা হয়েছিল।
২০২৩ সালের তেলুগু ছবি টাইগার নাগেশ্বর রাও- এ রেণু দেশাই তাঁর চরিত্রে অভিনয় করেছিলেন।
নাইজেরিয়ায় ঈদুল আযহা

ঈদুল আযহা হল নাইজেরিয়া এবং সারা বিশ্বের মুসলমানদের দ্বারা হিজরি মাসের জিলহজ্জের ১০ম তারিখে পালিত একটি উৎসব। এটি ইসলামে পালিত দুটি ঈদের একটি (অন্যটি হল ঈদুল ফিতর )। এটি আল্লাহর আদেশের প্রতি আনুগত্যের জন্য ইব্রাহিম (আঃ) এর পুত্র ইসমাইল ( ইসমাঈল ) কে কুরবানী করার ইচ্ছার ঘটনাকে সম্মান করে পালিত হয়।
নাইজেরিয়ায় ইসলাম প্রবর্তনের পর থেকে, মুসলমানরা প্রতি বছর যিলহজ্জ মাসের দশম দিনে ঈদুল আযহা উদযাপন করে আসছে। এটিকে "ঈদ আল-কবীর" বা হাউসা বাব্বার সাল্লাহ নামে উল্লেখ করা হয়েছে। নাইজেরিয়ার মুসলমানরা এটিকে ধর্মীয় উপাসনার মাধ্যমে উদযাপন করে যার মধ্যে রয়েছে সকালে নামাজের ময়দানে যাওয়া ও ঈদের নামাজ পড়া, কুরবানী করা (দিনের একটি মূল কার্যকলাপ), এবং পরিবার ও বন্ধুদের সাথে খাবার ভাগ করে নেওয়া। লক্ষ্য হল অন্যান্য মুসলিমদের সাথে এবং কিছু ক্ষেত্রে, অমুসলিম প্রতিবেশীদের সাথে আনন্দ ভাগাভাগি করা। 
সকল বয়সের পুরুষ ও মহিলা ঈদের নামাজ আদায়ের জন্য নামাজের ময়দানে আসেন। তাদের বেশিরভাগই আনন্দ এবং আনন্দ প্রকাশের জন্য নতুন পোশাক পরে, কারণ এটি বছরের সবচেয়ে গুরুত্বপূর্ণ দিনগুলির মধ্যে একটি। তারা ইমামের পর দুই রাকাত নামাজ পড়ে এবং তারপর নামাজের ময়দানে ইমামের খুতবা শোনার জন্য অবস্থান করে, যেখানে রাজা-বাদশাহ এবং অন্যান্য গণ্যমান্য ব্যক্তিরাও উপস্থিত ছিলেন। প্রার্থনার সমাপ্তি উপলক্ষে রাজকীয় দলের পক্ষ থেকে আকাশে একটি বন্দুক নিক্ষেপ করা হয়।
নামাজ এবং খুতবা শেষ করার পর, ইমাম তার কুরবানী করেন, প্রায়শই একটি পুরুষ ভেড়া। এই ভেড়াটি নামাজ শুরু হওয়ার আগে নামাজের ময়দানে উপস্থিত থাকে। জবাইয়ের পর, মুসলমানরা তাদের ঘরে ফিরে যায় এবং আল্লাহর নৈকট্য লাভ এবং আনন্দ উদযাপনের জন্য তাদের জবাই করে। বেশিরভাগ মুসলমানই ভেড়া জবাই করেন, যা এই মৌসুমে খুব ব্যয়বহুল। কিছু ধনী ব্যক্তি গরু এবং উট জবাই করে। 
ঈদুল আযহার নামাজ শেষ হওয়ার পর, উত্তর নাইজেরিয়ার আমির এবং প্রধানরা সুসজ্জিত ঘোড়ায় চড়ে মুসল্লিদের এবং অন্যান্যদের ভিড়ের সামনে থেকে বেরিয়ে আসেন। এটি দরবার উৎসব নামেও পরিচিত। আমিরের সামনে একটি ঘোড়দৌড় অনুষ্ঠিত হয়। 
নাইজেরিয়ার মুসলমানরা ঈদের আনন্দ ভাগাভাগি করার জন্য তাদের আত্মীয়স্বজন এবং বন্ধুদের সাথে তাদের কোরবানির মাংস ভাগ করে নেয়। 
দর্শন ঐতিহ্যের অংশ। মুসলমানরা তাদের বন্ধুবান্ধব এবং বর্ধিত পরিবারের সাথে দেখা করতে যান এবং ছোটদের উপহার দেওয়া হয়। মুসলমানরা বিশ্বাস করে যে, এই কাজটি ইসলামের প্রতিনিধিত্বকারী ভালোবাসা এবং সম্প্রীতিকে উৎসাহিত করে। এই উৎসবে যেসব স্থান পরিদর্শন করা হয় তার মধ্যে রয়েছে বিনোদন পার্ক, সমুদ্র সৈকত এবং অন্যান্য অবসর স্থান।
কুমুদ বেন জোশী

কুমুদবেন মনিশঙ্কর জোশী (৩১শে জানুয়ারী ১৯৩৪ - ১৪ই মার্চ ২০২২) ছিলেন একজন ভারতীয় রাজনীতিবিদ এবং ইন্দিরা গান্ধীর নেতৃত্বে ভারত সরকারের উপমন্ত্রী।
কুমুদবেন ১৯৮৫ সালের ২৬শে নভেম্বর থেকে ১৯৯০ সালের ৭ই ফেব্রুয়ারি পর্যন্ত ভারতের অন্ধ্র প্রদেশের রাজ্যপাল ছিলেন। শারদা মুখার্জির পর তিনি ছিলেন রাজ্যের দ্বিতীয় মহিলা রাজ্যপাল। তিনি তথ্য ও সম্প্রচার উপমন্ত্রী (অক্টোবর ১৯৮০ - জানুয়ারি ১৯৮২) এবং স্বাস্থ্য ও পরিবার কল্যাণ উপমন্ত্রী (জানুয়ারী ১৯৮২ - ডিসেম্বর ১৯৮৪) হন।
কুমুদ বেন তিনবার রাজ্যসভার সদস্য ছিলেন,- ১৯৭৩ সালের ১৫ই অক্টোবর থেকে ১৯৭৬ সালের ২রা এপ্রিল পর্যন্ত, ১৯৭৬ সালের ৩রা এপ্রিল থেকে ১৯৮২ সালের ২রা এপ্রিল পর্যন্ত এবং ১৯৮২ সালের ৩রা এপ্রিল থেকে ১৯৮৫ সালের ২৫শে নভেম্বর পর্যন্ত। তিনি গুজরাট প্রদেশ কংগ্রেস কমিটির সাধারণ সম্পাদকও ছিলেন।
দায়িত্ব গ্রহণের পরপরই, তিনি রাজ্যের ২৩টি জেলা এবং তার বাইরে ভ্রমণ শুরু করেন, যাতে হায়দ্রাবাদের রাজভবনে তাঁর ১৩ জন পূর্বসূরীর চেয়ে বেশি সক্রিয় থাকার রেকর্ড তৈরি হয়। ১৯৮৫ সালের ২৬শে নভেম্বর থেকে ১৯৮৭ সালের ৩০শে সেপ্টেম্বরের মধ্যে তিনি ১০৮ বার জেলায় এবং ২২ বার রাজ্যের বাইরে ভ্রমণ করেছিলেন। তৎকালীন মুখ্যমন্ত্রী এন টি রামা রাও এবং তাঁর দলের নেতারা এটিকে কংগ্রেসের জন্য একটি শক্তিশালী ভিত্তি তৈরির জন্য কুমুদ বেনের প্রচেষ্টা হিসেবে দেখেছিলেন।
কুমুদ বেন হায়দ্রাবাদের স্থানীয় সংবাদপত্রগুলিতে বেশ কয়েকটি সাক্ষাৎকার দিয়ে উপরোক্ত প্রচারের প্রতিক্রিয়া জানান। তিনি অভিযোগগুলিকে "আবর্জনা" বলে উড়িয়ে দিয়েছেন এবং বলেছেন, "এই ধরনের সমালোচনার জবাব দেওয়া আমার মর্যাদার চেয়েও খারাপ।"
তিনি ২০২২ সালের ১৪ই মার্চ ৮৮ বছর বয়সে গনদেবীর কাছে চাঙ্গা ধানোরি গ্রামে মারা যান।
সুস্মিতা বাগচী

সুস্মিতা বাগচী ( বিবাহ-পূর্ব পদবী পান্ডা ) একজন ভারতীয় লেখিকা। তিনি ওড়িয়া এবং ইংরেজিতে লেখেন। তিনি উপন্যাস, ছোটগল্প এবং ভ্রমণকাহিনীর অসংখ্য বই প্রকাশ করেছেন। তিনি বিশিষ্ট ওড়িয়া লেখিকা এবং ওড়িয়া মহিলাদের মাসিক "সুচরিতা-র" প্রতিষ্ঠাতা শকুন্তলা পান্ডার কন্যা। তিনি তার ছোটগল্প সংকলন ""আকাশ জিউন্থী কথা""-র জন্য সর্বাধিক পরিচিত। ১৯৯২ সালে তিনি এ লেখার জন্য ওড়িশা সাহিত্য আকাদেমি পুরস্কার লাভ করেন। বর্তমানে তিনি"মো স্কুল" কার্যক্রমের নেতৃত্ব দিচ্ছেন।
তিনি ১৯৬০ সালের ২৫ সেপ্টেম্বর কটকে জন্মগ্রহণ করেন। তাঁর মা শকুন্তলা পাণ্ডা ছিলেন একজন বিশিষ্ট ওড়িয়া লেখিকা। রাষ্ট্রবিজ্ঞানে স্নাতকোত্তর ডিগ্রি অর্জনের আগে পর্যন্ত ওড়িশায় তিনি পড়াশুনা করেন। তিনি দিল্লি বিশ্ববিদ্যালয়ে কিছুসময় প্রভাষক হিসেবেও কাজ করেন। পনের বছর বয়সে তাঁর সুব্রত বাগচীর সাথে প্রথম দেখা হয়। এর ৪ বছর পর সুব্রত বাগচীর সাথে তাঁর বিয়ে হয়।
১৯৮২ সালে "সুচরিতা-তে" তিনি তাঁর প্রথম ছোটগল্প লিখেছিলেন। ১৯৯০ সালে ""আকাশ জিউন্থী কথা"" নামে তাঁর প্রথম ছোটগল্প সংকলন প্রকাশিত হয়। এরপর তিনি লেখেন "ছাই সেপাখে মনীষা"। ২০০৬ সালে "দেব শিশু" নামে তাঁর ওড়িয়া উপন্যাস প্রকাশিত হয়েছিল। "দেব শিশু" উপন্যাসটি সেরিব্রাল পালসিতে আক্রান্ত শিশুদের নিয়ে লেখা। এই উপন্যাসটি ইংরেজিতে অনুবাদ করা হয়েছিল । ২০১০ সালে পেঙ্গুইন প্রকাশনা থেকে "চিলড্রেন অফ আ বেটার গড" নামে প্রকাশিত হয়েছিল। তিনি ওড়িশা সরকারের "মো স্কুল" কার্যক্রমের প্রধান হিসেবে নিযুক্ত হয়েছিলেন। এই কার্যক্রমের মূল লক্ষ্য ছিল রাজ্যের সরকারি এবং সরকারি সাহায্যপ্রাপ্ত বিদ্যালয়গুলির উন্নতি করা।
শারদা মুখোপাধ্যায়

শারদা মুখোপাধ্যায় (জন্ম নাম পণ্ডিত; ২৪শে ফেব্রুয়ারী ১৯১৯–৬ই জুলাই ২০০৭) ছিলেন একজন ভারতীয় সমাজসেবক এবং রাজনীতিবিদ। তিনি ১৯৬০-এর দশকে লোকসভার সদস্য ছিলেন এবং পরে অন্ধ্র প্রদেশ এবং গুজরাট রাজ্যের রাজ্যপাল হিসেবে দায়িত্ব পালন করেন।
শারদা পণ্ডিত ১৯১৯ সালের ২৪শে ফেব্রুয়ারি, গুজরাতের রাজকোটে একটি মহারাষ্ট্রীয় অভিজাত পরিবারে জন্মগ্রহণ করেন। তাঁর কাকা রঞ্জিত এস পণ্ডিত ভারতের প্রথম প্রধানমন্ত্রী জওহরলাল নেহরুর বোন বিজয়লক্ষ্মী পণ্ডিতের সাথে বিবাহবন্ধনে আবদ্ধ হয়েছিলেন। তাঁর মা সরস্বতীবাঈ পণ্ডিতের বোন ছিলেন কিংবদন্তি অভিনেত্রী এবং চলচ্চিত্র ব্যক্তিত্ব দুর্গা খোটে। ১৯৩৭ সালে মুম্বাইয়ে সুব্রত মুখার্জির সাথে তাঁর পরিচয় হয়। সুব্রত বাংলার অন্যতম বিশিষ্ট পরিবারের সদস্য ছিলেন। তিনি পরে প্রথম ভারতীয় এয়ার চিফ মার্শাল হন। ১৯৩৯ সালে তাঁদের বিয়ে হয় এবং তাঁদের একটি ছেলে হয়। ১৯৬০ সালে তাঁর স্বামীর অকাল মৃত্যুর পর, তিনি রাজনীতিতে প্রবেশ করেন। তিনি ১৯৬২ থেকে ১৯৭১ সাল পর্যন্ত মহারাষ্ট্রের রত্নগিরি (লোকসভা কেন্দ্র) থেকে কংগ্রেস দলের প্রতিনিধিত্ব ক'রে তৃতীয় ও চতুর্থ লোকসভার সদস্য ছিলেন। তিনি ১৯৭১ সালের নির্বাচনে প্রতিদ্বন্দ্বিতা করেননি।
শারদা মুখার্জি ১৯৭৭ সালের মে থেকে ১৯৭৮ সালের আগস্ট পর্যন্ত অন্ধ্রপ্রদেশের রাজ্যপাল এবং ১৯৭৮ থেকে ১৯৮৩ সাল পর্যন্ত গুজরাটের রাজ্যপাল ছিলেন। তিনি ২০০৭ সালের ৬ই জুলাই মারা যান।
সিডনি ফ্ল্যানিগান

সিডনি জিন ফ্ল্যানিগান (জন্ম: ১৯ অক্টোবর, ১৯৯৮) একজন মার্কিন অভিনেত্রী, গায়িকা ও গীতিকার। তার অভিনয় জীবনের সূচনা হয় স্বাধীন নাট্য চলচ্চিত্র "নেভার রেয়ারলি সামটাইমস অলওয়েজ" (২০২০)-এ প্রধান চরিত্রে অভিনয়ের মাধ্যমে। এর জন্য তিনি "ক্রিটিকস' চয়েস মুভি অ্যাওয়ার্ড ফর বেস্ট অ্যাক্ট্রেস" ও "ইনডিপেন্ডেন্ট স্পিরিট অ্যাওয়ার্ড ফর বেস্ট ফিমেল লিড"-এ মনোনয়ন লাভ করেন।
টালিয়া রাইডার

টালিয়া রাইডার (জন্ম: ১৬ আগস্ট, ২০০২) একজন মার্কিন মঞ্চ ও চলচ্চিত্র অভিনেত্রী।
তিনি এলাইজা হিটম্যানের সমালোচনামূলকভাবে প্রশংসিত স্বাধীন নাট্য চলচ্চিত্র "নেভার রেয়ারলি সামটাইমস অলওয়েজ" (২০২০)-এ স্কাইলার চরিত্রে অভিনয়ের মাধ্যমে চলচ্চিত্রে আত্মপ্রকাশ করেন। এতে অভিনয়ের জন্য তিনি "ইন্ডিপেন্ডেন্ট স্পিরিট অ্যাওয়ার্ড" ও "ক্রিটিকস চয়েস মুভি অ্যাওয়ার্ড"-এ মনোনীত হন। এরপর তিনি নেটফ্লিক্সের রোমান্টিক ড্রামা চলচ্চিত্র "হ্যালো, গুডবায় অ্যান্ড এভরিথিং ইন বিটুইন" (২০২২) এবং স্যুরিয়ালিস্ট রোড ফিল্ম "দ্য সুইট ইস্ট" (২০২৩)-এ প্রধান চরিত্রে অভিনয় করেন। এছাড়া তিনি মিউজিকাল ড্রামা চলচ্চিত্র "ওয়েস্ট সাইড স্টোরি" (২০২১), টিন কমেডি "ডু রিভেঞ্জ" (২০২২) এবং কমেডি-ড্রামা "ডাম্ব মানি" (২০২৩)-এ পার্শ্ব চরিত্রে অভিনয়ের জন্য পরিচিত।
মঞ্চে তিনি ব্রডওয়ে মিউজিক্যাল "ম্যাটিল্ডা দ্য মিউজিক্যাল" (২০১৫–২০১৬) এবং অফ-ব্রডওয়ে নাটক "হাউ টু ডিফেন্ড ইয়োরসেল্ফ" (২০২৩)-এ অভিনয় করেছেন।
তারা আলি বেগ

তারা আলি বেগ (৮ আগস্ট ১৯১৬ - ১৯৮৯) একজন সমাজ সংস্কারক, লেখিকা এবং জেনেভায় আন্তর্জাতিক শিশু কল্যাণ ইউনিয়নের প্রথম এশীয় মহিলা সভাপতি ছিলেন ।
১৯১৬ সালের ৮ আগস্ট মুসৌরিতে তিনি জন্মগ্রহণ করেন । দার্জিলিং, সুইজারল্যান্ড এবং ঢাকার বিদ্যালয়ে পড়াশোনা করেন। তিনি কূটনীতিক মির্জা রশিদ আলী বেগকে বিয়ে করেছিলেন। এবং বিখ্যাত শিল্পী অঞ্জলি এলা মেননের মাসী ছিলেন। ১৯৩৭ সালে তিনি নারীদের সামাজিক ও অর্থনৈতিক প্রতিবন্ধকতা পরীক্ষা নিরীক্ষা করার জন্য একটি দলের আহ্বায়ক হিসেবে প্রথম পরিকল্পনা কমিটিতে নিযুক্ত হন। স্বাধীনতার পরপরই তার স্বামী বিদেশে নিযুক্ত হন এবং তাদের সফরের সময় তিনি ইন্দোনেশিয়ায় মহিলা আন্তর্জাতিক ক্লাব এবং পরে ইরানে অনুরূপ একটি ক্লাব প্রতিষ্ঠা করেন। যখন তার স্বামী দিল্লিতে প্রটোকল প্রধান হন, তখন তিনি ভারতীয় শিশু কল্যাণ পরিষদ গঠন করেন এবং সভাপতি হন। রাষ্ট্রপতি ভবনে রাষ্ট্রীয় ভোজের বিনোদনের ধরণকে ভারতীয়করণ করতে তিনি ইন্দিরা গান্ধীকে (কিউ ভি) সাহায্য করেন। ১৯৭৭ সালে, তিনি জেনেভায় আন্তর্জাতিক শিশু কল্যাণ ইউনিয়নের সভাপতি নির্বাচিত হন। তিনি ছিলেন প্রথম এশীয় মহিলা সভাপতি। তিনি তিব্বতি হোমস ফাউন্ডেশনের সদস্য ছিলেন এবং ২২ বছর (১৯৬৭ থেকে ১৯৮৯) ভারতের এস ও এস চিলড্রেন'স ভিলেজেসের সভাপতি ছিলেন।
১৯৬৮ সাল থেকে তিনি অস্ট্রিয়ার এসওএস কিন্ডারডর্ফ ইন্টারন্যাশনালের সহ-সভাপতি ছিলেন। তিনি পঞ্চবার্ষিক পরিকল্পনায় শিশু কল্যাণ নীতিমালার স্থপতি এবং ১৯৭৫ সাল থেকে জাতীয় শিশু বোর্ডের সদস্যা ছিলেন। তার বইগুলির মধ্যে রয়েছে আত্মজীবনীমূলক "পোর্ট্রেটস অফ অ্যান এরা" ; "সরোজিনী নাইডুর জীবনী;" "দ্য মুন ইন রাহু: অ্যান অ্যাকাউন্ট অফ দ্য ভাওয়াল সন্ন্যাসী মামলা" ; "উইমেন অফ ইন্ডিয়া" ; "ইন্ডিয়াস ওম্যান পাওয়ার;" এবং "ইন্দ্রাণী" ; "দ্য এনচ্যান্টেড জঙ্গল;" এবং "দ্য ফরবিডেন সি" এর মতো অনেক শিশুতোষ বই। অল ইন্ডিয়া রেডিওতে তাঁর বক্তৃতা এবং দূরদর্শনে তাঁর ঐতিহাসিক ও সাংস্কৃতিক অনুষ্ঠানগুলি খুবই জনপ্রিয় ছিল।
তিনি ১৯৬৫ সালে তেহরান স্কুল অফ সোশ্যাল ওয়ার্ক থেকে সম্মানসূচক ডিগ্রি লাভ করেন; ১৯৮৪ সালে আন্তর্জাতিক শিশু কল্যাণ ইউনিয়ন থেকে একটি স্বর্ণপদক এবং বিশেষ পুরস্কার, ১৯৮৪ সালে শিশু কল্যাণের জন্য জাতীয় পুরস্কার; এবং ১৯৮৮ সালে কানাডার আলবার্টা বিশ্ববিদ্যালয় থেকে ডক্টর অফ ল-এর সম্মানসূচক ডিগ্রি লাভ করেন।
কোলি (মুসলিম)

মুসলিম কোলি বা মুসলমান কোলি ( গুজরাটি : વ્યક્તિ કોલી ) ( মারাঠি : मुस्लिम कोळी ) হলো ভারত ও পাকিস্তানের হিন্দু কোলি জাতির একটি ধর্মীয় উপগোষ্ঠী। বেশিরভাগ মুসলিম কোলি ভারতের মহারাষ্ট্র ও গুজরাট এবং পাকিস্তানের সিন্ধু প্রদেশে বাস করে। মুসলিম কোলিরা ধর্মের দিক থেকে পূর্বে হিন্দু ছিলো কিন্তু পরে তারা ধর্মান্তরিত হয়ে ইসলাম ধর্ম গ্রহণ করে। 
মহারাষ্ট্রের মুসলিম কোলিরা রাজ্যের হিন্দু এবং খ্রিস্টান কোলিদের সাথে সম্পর্কিত।
বিদ্যা বল

বিদ্যা বল (প্রায় ১২ জানুয়ারি ১৯৩৭ – ৩০ জানুয়ারি ২০২০) ছিলেন মারাঠি নারীবাদী লেখিকা ও সম্পাদিকা, যিনি মহারাষ্ট্র, ভারতের বাসিন্দা। তিনি একজন সমাজকর্মী ছিলেন এবং বিশেষত নারীদের সামাজিক মর্যাদার ক্ষেত্রে পুরুষদের সমকক্ষ করার আন্দোলনে অগ্রণী ভূমিকা পালন করেন।
তিনি ১৯৬৪ সালে মাসিক পত্রিকা "স্ত্রী"-র () সম্পাদকীয় বিভাগে যোগ দেন এবং ১৯৮৩ থেকে ১৯৮৬ সাল পর্যন্ত পূর্ণকালীন সম্পাদিকা হিসেবে কাজ করেন। "স্ত্রী"-র সম্পাদনা ছাড়ার পর ১৯৮৯ সালে তিনি মাসিক "মিলুন সার্যাজনী" () প্রতিষ্ঠা করেন। এই ওয়েবপৃষ্ঠায় "মিলুন সার্যাজনী" প্রতিষ্ঠার উদ্দেশ্য নিয়ে তাঁর সম্পাদকীয় প্রকাশিত রয়েছে। 
তাঁর আত্মজীবনী "কমলাকী" এবং উপন্যাস "ভালভনতাতিল বাত" বিশেষভাবে সমাদৃত।
বিদ্যা বল মহারাষ্ট্র হাইকোর্টে নারীদের উপাসনাস্থলে প্রবেশাধিকার নিয়ে একটি আইনি লড়াই করেন। ১৮৯৯ সালের ১ এপ্রিল মহারাষ্ট্র হাইকোর্ট তাঁর পিটিশনের পক্ষে রায় দেয়।
হযরত ঈশান

হজরত ইশান খাওয়ান্দ মাহমুদ (১৫৬৩ — ৪ নভেম্বর ১৬৪২) ছিলেন একজন সুন্নি মুসলিম ওয়ালি (সুফি সাধক)। তিনি উজবেকিস্তানের বুখারা থেকে এসেছিলেন। তিনি নকশবন্দী সুফি ধারার প্রতিষ্ঠাতা বাহাউদ্দিন নকশবন্দের বংশধর ছিলেন।
হযরত ইশান তার পিতার কাছ থেকে একটি রাজকীয় কলেজে পড়াশোনার অনুমতি পেয়েছিলেন এবং একজন বিদগ্ধ পণ্ডিত হয়ে উঠেছিলেন। ২৩ বছর বয়সে, ইশান তার পিতার কাছ থেকে একটি চিঠি পান। সেখানে তার পিতার শেষ দিনগুলোতে সঙ্গ দেওয়ার জন্য ডাকা হয়েছিল। পিতার মৃত্যুর পর তিনি ওয়াখশে ভ্রমণ করেন। সেখানে তিনি শায়খ আল-ইসলাম হন। ওয়াখশে থাকাকালীন তিনি খোজা হাজ্জির সাথে পরিচিত হন। তারা আবার বালখে মিলিত হন। এখানে হাজ্জি তাকে তার ভবিষ্যৎ গুরু খোজা ইসহাক দাহবিদির সাথে পরিচয় করিয়ে দেন। তিনি দাহবিদির সাথে পুনরায় বুখারায় মিলিত হন এবং তার শিষ্য হন। বারো বছরের প্রশিক্ষণের পর, ১৫৯৮ সালে ইশান একজন সুফি শায়খের স্তরে পৌঁছান। দাহবিদি তাকে স্বাগত জানালেন। তার পরামর্শ শুনে ঈশান লাহোরের দিকে যাত্রা করলেন। কিন্তু তিনি লাহোরের পরিবর্তে শ্রীনগরে, কাশ্মীরে পৌঁছান। শ্রীনগরে তিনি অনেক লোককে আকৃষ্ট করেছিলেন। তারা পরে তাকে অনুসরণ করেছিলেন। তাঁর খ্যাতি সমগ্র মধ্য এশিয়ায় ছড়িয়ে পড়ে।
খাওন্দ মাহমুদ বর্তমানে আফগানিস্তানে, বিশেষ করে কান্দাহার, কাবুল এবং হেরাত শহরে লক্ষ লক্ষ শিষ্যকে আকৃষ্ট করেছিলেন। তিনি মধ্য এশিয়া জুড়ে শিষ্যদের পাঠিয়েছিলেন এবং দুজনকে তিব্বতে পাঠানো হয়েছিল। মোঘল সম্রাট জাহাঙ্গীর মাহমুদকে আগ্রায় তার দরবারে যোগদানের জন্য আমন্ত্রণ জানিয়েছিলেন। জাহাঙ্গীর তার শিষ্য হওয়ায় তিনি বেশ কয়েকবার সেখানে উপস্থিত হয়ে দরবারের সাথে সম্পর্ক স্থাপন করেছিলেন। জাহাঙ্গীর তার উপর বিশ্বাস করতেন। তার বাবা আকবর তাকে বলেছিলেন, আকবর যখন মরিয়া হয়ে সন্তানের আকাঙ্ক্ষা করেছিলেন তখন ঈশানের প্রার্থনার মাধ্যমে তার জন্ম হয়েছিল। সেখানকার শিয়া সম্প্রদায়ের বিরুদ্ধে সংগ্রামে জড়িয়ে পড়ায়মোঘল সম্রাট শাহজাহান ১৬৩৬ সালে তাকে দিল্লি থেকে তাকে সরিয়ে নিয়ে যান।ইশান তার জীবনের শেষ ছয় বছর লাহোরে কাটান। সেখানে জাহাঙ্গীরের পুত্র শাহ জাহান তার জন্য একটি প্রাসাদ নির্মাণ করেন। এটি পরে তার মাজারে পরিণত হয়। মাহমুদের একটি দীর্ঘ উত্তরাধিকারী বংশের উপর উল্লেখযোগ্য প্রভাব ছিল। তার উল্লেখযোগ্য উত্তরাধিকারী এবং বংশধরদের মধ্যে রয়েছেন কাশ্মীরে তার পুত্র মইনুদ্দিন হাদি নকশবন্দ এবং পাকিস্তানে সাইয়েদ মীর জান।
শকুন্তলা বালিয়ারসিংহ

শকুন্তলা বালিয়ারসিংহ (ওড়িয়া: ଶକୁନ୍ତଳା ବଳିଆରସିଂହ, সাঁওতালি: ᱥᱟᱠᱩᱱᱛᱚᱞᱟ ᱵᱟᱞᱤᱭᱟᱨᱥᱤᱝ, জন্ম ২৫ ফেব্রুয়ারি ১৯৪৮) একজন ভারতীয় ওড়িয়া ভাষার লেখক ও অনুবাদক।
বালিয়ারসিংহ ১৯৪৮ সালে, ভারতের কোট্টায়মের রামাপুরমে জন্মগ্রহণ করেন। তিনি উৎকল বিশ্ববিদ্যালয় থেকে পড়াশোনা করেন।
বালিয়ারসিংহ ৩০টিরও বেশি গ্রন্থ রচনা করেছেন, যার মধ্যে রয়েছে "অজ্ঞাত বসর ইতিকথা", "স্বয়ংসিদ্ধা", "বিপন্ন নবিক" এবং "ওড়িয়া সাহিত্যে জাতীয়তাবাদী চেতনা", যেখানে তিনি ভারতীয় জাতীয়তাবাদ ও চেতনার ওড়িয়া সাহিত্যের ওপর প্রভাব বিশ্লেষণ করেছেন। তিনি নিয়মিত পত্র-পত্রিকায় নিবন্ধ লেখেন।
২০১৫ সালে, বালিয়ারসিংহ সাহিত্য আকাদেমি অনুবাদ পুরস্কার লাভ করেন ত্রিপুরাসুন্দরী লক্ষ্মী-র লেখা তামিল গ্রন্থ "কাবেরী ভলি ঝিয়াটিয়ে"-এর ওড়িয়া অনুবাদের জন্য।
জিয়ারত নকশবন্দ সাহাব

জিয়ারত নকশবন্দ সাহাব হল ভারতের জম্মু ও কাশ্মীরের শ্রীনগরে একটি সুন্নি মুসলিম মাজার বা জিয়ারত। এটি ১৭শ শতাব্দীর সুফি সাধক মইনুদ্দিন হাদি নকশবন্দের দরগাহ (সুফি সমাধিস্থল)।
এই মাজার যে এলাকায় নির্মিত হয়েছে তাকে সিকান্দার-পোর বলা হতো। কারণ এটি সুলতান সিকান্দার (১৩৮৯–১৪১৩) (সিকান্দার বুৎশিকান) দ্বারা নির্মিত হয়েছিল। চক শাসনামলে সুলতান হুসাইন চক (১৫৬৩–১৫৭০) এই এলাকায় একটি বাগান তৈরি করেছিলেন। তারিক-ই-হাসানের মতে, জয়নুল আবিদিন (বুদশাহ) কাশ্মীরের ইশামে সৈয়দ মোহাম্মদ ওয়াইসির জন্য একটি মাজার নির্মাণ করেছিলেন। ১৪৮৪ সালে ওয়াইসির মৃত্যু হয়। পরে সেই মাজারটি কমবেশি পরিত্যক্ত হয়ে পড়ে। ১৬৩৩ সালে খাজা খাওয়ান্দ মাহমুদ পুরাতন মাজারটি ভেঙে ফেলার ফতোয়া পান। একই উপকরণ ব্যবহার করে বর্তমান নকশবন্দ মাজারটি নির্মাণ করা হয়। এটি তখন হুসাইন চকের পুরানো বাগানের মধ্যে ছিল। খাজা খাওয়ান্দ মাহমুদের নামের কারণে পাড়াটি এখনও খাজা বাজার নামে পরিচিত। ১৬৪০ সালে লাহোরে খোজা খাওয়ান্দ মাহমুদের মৃত্যুর পর, তার পুত্র খোজা মইন-উদ-দিন নকশবন্দী কাশ্মীরে এসে মাজারটির দেখাশোনা করেন। তিনি ১৬৭৪ সালে মারা যান এবং মাজারে সমাহিত হন। ১৬৯৯ সালে যখন নবী মোহাম্মদের পবিত্র চুলের একটি স্মরণচিহ্ন কাশ্মীরে আনা হয়। তখন এটি প্রথমে এই মাজারে রাখা হয়েছিল। কিন্তু পবিত্র স্মরণচিহ্নটি দেখতে আসা মানুষের ভিড়কে ধরে রাখার জন্য পর্যাপ্ত জায়গা ছিল না। তাই তৎকালীন মোগল গভর্নর তখন সাদিক খান বাগ নামে জায়গাটি দান করেন। এই জায়গাটি বর্তমানে হযরতবাল মাজার নামে পরিচিত। এখানে সেই পবিত্র স্মরণচিহ্ন চুল রাখা হয়েছে। ১৮৮৬ সালে ঢাকার নবাব স্যার খাজা আহসানুল্লাহ মাজার সংস্কারের জন্য অর্থ পাঠান। তিনি কাশ্মীরের বংশোদ্ভূত ছিলেন। তার পাঠানো অর্থ দিয়ে মাজারের বর্তমান ভবনের বড় ধরনের সংস্কার করা হয়।
এই রহস্যময় ব্যক্তি কখনও কাশ্মীর যাননি কিন্তু তাঁর অনুসারীরা তাঁর নামে একটি খানকাহ তৈরি করেছিলেন। এই খানকাহে তার বংশধরদের একজন মহীউদীনের মৃতদেহ, সমাধিতে সমাহিত রয়েছে। প্রধানত কাঠের তৈরি এ মাজারে পিঞ্জরা-কারি শৈলীতে তৈরি কিছু সুন্দর কক্ষ রয়েছে। নকশবন্দ সাহাবের ওরস হিজরি মাসের রবিউল আউয়াল মাসের ৩য় দিনে পালিত হয়। নকশবন্দী সিলসিলার অনুসারীরা সারা বিশ্বে এবং কাশ্মীর উপত্যকায়ও রয়েছে। বেশিরভাগ অনুসারীরা সফাপোরা মানসবাল, কুরহামা গান্দেরবাল, বান্দিপোরা, শ্রীনগর, পট্টন বারামুল্লা এবং অন্যান্য জেলায় রয়েছেন।
পবিত্র মাসসমূহ

ইসলাম অনুযায়ী আরবি চন্দ্র বছরের ১২ মাসের মধ্যে ৪টি মাসকে বিশেষ মর্যাদাসম্পন্ন ও পবিত্র বলে গণ্য করা হয়। এই চারটি মাস হলো, জিলকদ, জিলহজ, মহররম ও রজব। আর এই চার মাসের মধ্যে অন্যতম হলো জিলহজ মাস। কারন জিলহজ হলো পবিত্র হজের মাস। 
পবিত্র কোরআনে আল্লাহ তায়ালা বলেন, নিশ্চয়ই আকাশমন্ডলী ও পৃথিবী সৃষ্টির দিন থেকে আল্লাহর বিধানে মাস গণনায় বারটি। এর মধ্যে বিশেষ রূপে চারটি মাস হচ্ছে সম্মানিত। এটাই হচ্ছে সুপ্রতিষ্ঠিত ধর্ম। - সূরাঃ আত-তাওবা, আয়াতঃ ৩৬। 
হযরত মুহাম্মদ (সাঃ) এর পূর্ববর্তী নবী-রাসুলদের যুগেও এই চারটি মাসকে বরকতময় ও সম্মানিত মনে করা হতো। তাঁদের আনিত শরিয়তগুলোও এ বিষয়ে একমত ছিল যে, এই চার মাসে ইবাদতের সওয়াব বেশি এবং গুনাহের শাস্তিও হবে ভয়াবহ। তাছাড়া এসব মাসে যুদ্ধ-বিগ্রহ, কলহ-বিবাদ, সম্পূর্ণভাবে নিষিদ্ধ ছিলো। 
আরবের মুশরিক ও সাধারণ জনগণ ছিলো হযরত ইব্রাহিম (আঃ) এর ধর্মের অনুসারী। যদিও তারা মূর্তি পূজা সহ নানা পাপ কাজে লিপ্ত হয়ে হযরত ইব্রাহিম (আঃ) এর ধর্মকে বিকৃত করে ফেলেছিলো কিন্তু তারা এই চার মাসের মর্যাদা ঠিকই শিকার করতো এবং এসব মাসে যুদ্ধ-বিগ্রহ থেকে বিরত থাকত। ধীরেধীরে তাদের কাছে এই বিধানটি কঠিন মনে হতে লাগলো। কেননা, জিলকদ থেকে মহররম মাস একাধারে তিন মাস যুদ্ধ-বিগ্রহ বন্ধ রাখা তাদের স্বভাববিরোধী ছিল। এ সমস্যার সমাধান তারা মাসকে আগ পিছ করে বিন্যাস বদলের মাধ্যমে করল, যাকে 'নাসী' বলা হয়। 
এ বেপারে পবিত্র কুরআনে আল্লাহ তায়ালা বলেন, নিশ্চয় কোন মাসকে পিছিয়ে দেয়া কুফরী বৃদ্ধি করে, এর দ্বারা কাফিররা পথভ্রষ্ট হয়, তারা এটি এক বছর হালাল করে এবং আরেক বছর হারাম করে, যাতে তারা আল্লাহ যা হারাম করেছেন তার সংখ্যা ঠিক রাখে। ফলে আল্লাহ যা হারাম করেছেন, তা তারা হালাল করে। তাদের মন্দ আমলসমূহ তাদের জন্য সুশোভিত করা হয়েছে। আর আল্লাহ কাফির কওমকে হিদায়াত দেন না। - সূরাঃ আত-তাওবা, আয়াতঃ ৩৭। 
আবূ বকর (রাঃ) কর্তৃক মহানবী (সাঃ) হতে বর্ণিত। তিনি বললেন, আল্লাহ যেদিন আসমান যমীন সৃষ্টি করেন সেদিন যেভাবে যামানা ছিল তা আজও তেমনি আছে। বারমাসে এক বছর, তার মধ্যে চার মাস পবিত্র। যার তিন মাস ধারাবাহিক যথা যিলকাদ, যিলহাজ্জ ও মুহার্রম আর মুযার গোত্রের রাজব যা জামাদিউসসানী ও শাবান মাসের মধ্যবর্তী। - সহীহ বুখারী ৪৬৬২ (তাওহীদ পাবলিকেশন)
মল্লিকা বদ্রীনাথ

মল্লিকা বদ্রীনাথ হলেনএকজন ভারতীয় খাদ্য বিষয়ক লেখক, প্রধান পাচক বা রাঁধুনি, রান্নার বইয়ের লেখক এবং রান্নার অনুষ্ঠানের উপস্থাপক।
তিনি ইংরেজিতে ২৯টি এবং তামিল ভাষায় ৩০টি রান্নার বই লিখেছেন। এর মধ্যে ৪,০০০ টিরও বেশি রন্ধন প্রণালী রয়েছে। তাঁর কিছু বই তেলুগু, কন্নড় এবং হিন্দিতে অনূদিত হয়েছে। তাঁর প্রকাশিত বইয়ের মধ্যে রয়েছে তামিল ভাষায় "সিরু ধনিয়া সাময়াল" সিরিজ। এই বইতে তিনি বিভিন্ন পুষ্টিকর উপাদান এবং বাজরা যেমন সিরুধানিয়াঙ্গাল রাগি, কাম্বু, সামাই, থিনাই, ভারাগু, চোলাম এবং কুধিরাইভালি ব্যবহার করে বিভিন্ন রন্ধন প্রণালী লিখেছেন।
মল্লিকা ভারতের তামিলনাড়ুর সালেমে জন্মগ্রহণ করেন ও সেখানেই বড়ো হয়ে ওঠেন। সালেম থেকে তিনি গৃহ বিজ্ঞানে স্নাতক হন। ১৯৮০-এর দশকের শেষের দিকে, ২১ বছর বয়সে, তাঁর বদ্রীনাথের সাথে বিয়ে হয়। বদ্রীনাথ ছিলেন চেন্নাইয়ের একজন চার্টার্ড অ্যাকাউন্ট্যান্ট। দ্য হিন্দুকে দেওয়া এক সাক্ষাৎকারে তিনি স্বীকার করেছেন যে বিয়ের আগে তিনি খুব কমই রান্না করতেন কারণ তিনি ২৫ জনের যে বিশাল যৌথ পরিবারে থাকতেন, সেখানে বাড়ীতে রান্না করার জন্য একজন রাঁধুনি এবং একজন সহকারী রাঁধুনি ছিলেন। তবে, তিনি রান্নার পদ্ধতি বিষয়ে বিশেষ আগ্রহী ছিলেন। সেগুলি তিনি একটি স্ক্র্যাপ বইতে সংগ্রহ করেছিলেন এবং লিখে রেখেছিলেন।
মল্লিকা চেন্নাইতে রান্না করতে শুরু করেন, এবং বিভিন্ন রন্ধন প্রণালী সংগ্রহ করতে থাকেন। তিনি তাঁর মা, মাসীমা, পিসীমাদের কাছ থেকে বিভিন্ন রন্ধন প্রণালী সংগ্রহ করতেন এবং নোটবুকে লিখে রাখতেন। ফলতঃ তার হাতে লেখা ১০টি বই তৈরি হয়। এর মধ্যে ৮০টি পার্শ্বপদ বা প্রধান খাবারের সাথে থাকে এমন খাবারেরও রন্ধন প্রণালী ছিল। তাঁর স্বামী তাঁকে এই রন্ধন প্রণালীগুলি প্রকাশ করতে উৎসাহিত করেছিলেন। ১৯৮৮ সালে তাঁর প্রথম বই "১০০ নিরামিষ রেসিপি" প্রকাশিত হয়। তার বইগুলি জনপ্রিয় হয়ে ওঠার সাথে সাথে তিনি পুরোপুরি লেখালেখি শুরু করেন। পরবর্তীকালে তার নিজস্ব প্রকাশনা সংস্থা "প্রদীপ এন্টারপ্রাইজ" এর মাধ্যমে তিনি পরবর্তী বইগুলি প্রকাশ করেন। তার স্বামী, বদ্রীনাথও তার বই বাজারজাত করতে সাহায্য করেছিলেন।
১৯৯০-এর দশকে ভারতে কেব্‌ল টেলিভিশনের ব্যবহার বৃদ্ধি পায়। তবে তামিলের মতো আঞ্চলিক ভাষায় রান্নার অনুষ্ঠান খুব কম ছিল। ফলস্বরূপ, মল্লিকা প্রথমে দূরদর্শন এবং পরে সান টিভিতে রান্না বিষয়ক টেলিভিশন অনুষ্ঠানের আহ্বান পেতে শুরু করেন।
মল্লিকা বলেন, তিনি প্রতি বছর একটি করে বই লেখার চেষ্টা করেন।
শিকাগো গর্ভপাত তহবিল

শিকাগো গর্ভপাত তহবিল (সিএএফ) একটি অলাভজনক সংস্থা যা গর্ভপাত করতে আগ্রহী ব্যক্তিদের আর্থিক সহায়তা প্রদান করে। এটি জাতীয় গর্ভপাত তহবিল নেটওয়ার্কের সাথে সম্পর্কিত।
২০১৯ সালে, সিএএফ নারীদের গর্ভপাত করাতে সাহায্য করার জন্য $১৬০,০০০ খরচ করে। ডবস বনাম জ্যাকসন নারী স্বাস্থ্য সংস্থা মামলায় মার্কিন সুপ্রিম কোর্টের সিদ্ধান্তের পর, সংস্থার ব্যয় প্রায় ৫০ গুণ বৃদ্ধি পেয়ে বার্ষিক প্রায় ৮ মিলিয়ন ডলারে পৌঁছেছে। সিএএফ প্রতি রোগীর প্রতি গর্ভপাতের খরচ মেটাতে গড়ে $৪৮০ এবং ভ্রমণ সহায়তার জন্য $৩৮০ খরচ করে।
১৯৭৬ সালের হাইড সংশোধনীর কারণে গর্ভপাতের জন্য ফেডারেল তহবিল হ্রাসের প্রতিক্রিয়ায় ১৯৮৫ সালের অক্টোবরে গর্ভপাত অধিকার কর্মীদের একটি জোট দ্বারা সিএএফ প্রতিষ্ঠিত হয়েছিল।
১৯৯৬ সালের অক্টোবরে, শিকাগো গর্ভপাত তহবিল আফ্রিকান আমেরিকান উইমেন ইভোলভিং (এএডব্লিউই) গঠন করে। এই গোষ্ঠীটির পরে নামকরণ করা হয় ব্ল্যাক উইমেন ফর রিপ্রোডাক্টিভ জাস্টিস (বিডব্লিউআরজে)।
২০০৮ সালের মার্চ মাসে, শিকাগো অ্যাবোর্শন ফান্ড টেলিভিশন চ্যানেল সিএএন-টিভি ২১ এবং ইউটিউব- এ "দ্য এ ওয়ার্ড" নামে একটি পাবলিক অ্যাক্সেস টেলিভিশন অনুষ্ঠান শুরু করে। অনুষ্ঠানের উপস্থাপকরা প্রজনন স্বাস্থ্য নিয়ে আলোচনা করেন এবং দর্শকদের বিভিন্ন প্রশ্নের উত্তর দেন।
২০১১ সালের মার্চ মাসে, শিকাগো গর্ভপাত তহবিল শিকাগোর দক্ষিণ দিকে লাইফ অলওয়েজের একটি বিলবোর্ডের বিরুদ্ধে একটি পাবলিক বিবৃতি প্রকাশ করে। শিকাগো গর্ভপাত তহবিলের প্রাক্তন নির্বাহী পরিচালক, গেইলন আলকারাজ, বিলবোর্ডের বিরুদ্ধে একটি প্রতিবাদের সময় "এনবিসি শিকাগো"তে উপস্থিত হয়েছিলেন।
২১শে এপ্রিল, ২০১২ তারিখে, শিকাগো গর্ভপাত তহবিল তাদের চতুর্থ বার্ষিক বোল-এ-থন অনুষ্ঠানের আয়োজন করে। এই অনুষ্ঠান থেকে প্রাপ্ত অর্থ শিকাগো গর্ভপাত তহবিলে যুক্ত করা হয়েছিল।
৩০শে মে, ২০১২ তারিখে, গেইলন আলকারাজ সিএএন-টিভি ২১- এ প্রজনন অধিকার আন্দোলনে কৃষ্ণাঙ্গ নারীদের নিয়ে আলোচনা করতে এবং সাধারণ দর্শকদের প্রশ্নের উত্তর দিতে উপস্থিত হন। এই অনুষ্ঠানটি টেলিভিশন দর্শকদের পাশাপাশি ইন্টারনেটে থাকা দর্শকদের জন্যও উন্মুক্ত ছিল, যারা সরাসরি সম্প্রচারের মাধ্যমে অনুষ্ঠানটি দেখেছিলেন।
২০১৩ সালের ১৯ জানুয়ারি, "মেলিসা হ্যারিস-পেরি" টেলিভিশন প্রোগ্রামে শিকাগো গর্ভপাত তহবিলের কথা উল্লেখ করা হয়েছিল।
২২ জানুয়ারি, ২০১৩-এ,"ইবোনি" ম্যাগাজিন ব্রিটানি মোস্টিলার এবং গেইলন আলকারাজের উদ্ধৃতি প্রকাশ করেছিল। মোস্টিলার শিকাগো গর্ভপাত তহবিলের একজন প্রাক্তন অনুদানকারী এবং আলকারাজ হলেন সিএএফ-এর নির্বাহী পরিচালক। প্রবন্ধটির শিরোনাম ছিল "রো বনাম ওয়েড অ্যাট ৪০: কৃষ্ণাঙ্গ নারীদের আমাদের গল্প প্রকাশ্যে আনা থেকে কী বিরত রাখে?"
২০১৫ সালে, প্রাক্তন উপ-পরিচালক এবং মাই ভয়েস, মাই চয়েস লিডারশিপ গ্রুপের সদস্য ব্রিটানি মোস্টিলার কিথ নির্বাহী পরিচালক হিসেবে তার নতুন ভূমিকায় পান।
২০২৪ সালে রো বনাম ওয়েড মামলার রায় উল্টে যাওয়ার পর শিকাগো গর্ভপাত তহবিল শিকাগো অঞ্চলে গর্ভপাত সহায়তা অব্যাহত রাখার আশায় পরিবার পরিকল্পনা সহযোগীদের তহবিল দান করে।
২০২৪ সালের জুলাই পর্যন্ত, জাতীয় গর্ভপাত ফেডারেশনের সাথে সামঞ্জস্য রেখে, সিএএফ, পদ্ধতির খরচ এবং সংশ্লিষ্ট ভ্রমণ ব্যয়ের ৫০% সহায়তা প্রদান করে আসছিল, কিন্তু তহবিলে অর্থের অভাবের কারণে, তারা ক্ষতিপূরণের মাত্রা কমিয়ে ৩০% করে, যাতে তহবিল ২০২৪ সালের পুরোটা বছর জুড়ে স্থায়ী হয়।
মালিয়েক্কাল মারিয়াম্মা

মারিয়াম্মা মায়ানালি, যিনি মালিয়েক্কাল মারিয়াম্মা নামে পরিচিত (১৯২৫ - ৫ই আগস্ট ২০২২) ছিলেন কেরালার একজন ভারতীয় সমাজ সংস্কারক, যাঁকে কেরালার নারী অগ্রগতির ইতিহাসে অন্যতম গুরুত্বপূর্ণ আইকন হিসেবে বিবেচনা করা হয়। তিনি ছিলেন উত্তর কেরালার প্রথম মুসলিম মহিলা যিনি ইংরেজি শিক্ষা লাভ করেছিলেন। যখন তাঁর সময়ে মুসলিম সম্প্রদায় জনশিক্ষার প্রতি মুখ ফিরিয়ে নিয়েছিল, তখন থালাসেরি মালিয়াক্কাল পরিবারের সদস্য মারিয়াম্মা একটি কনভেন্ট স্কুলে যোগদান করেন এবং বর্তমান দশম শ্রেণীর সমতুল্য পঞ্চম শ্রেণী পাস করেন ও ইংরেজি শেখেন। তিনি নারী সমাজ গঠন এবং ভারতে এখনও বিদ্যমান যৌতুক প্রথার বিরুদ্ধে লড়াই করার জন্যও পরিচিত।
মালিয়েক্কাল মারিয়াম্মা ১৯২৫ সালে মঞ্জুম্মা এবং ও. ভি আবদুল্লাহর কন্যা হিসাবে জন্মগ্রহণ করেছিলেন, আবদুল্লাহ একজন মুসলিম সম্প্রদায়ের নেতা ছিলেন। মারিয়াম্মার বাবা-মা খিলাফত আন্দোলনে অংশগ্রহণ করেছিলেন। যে সময় মুসলিম মহিলারা শিক্ষার ক্ষেত্রে অনেক পিছিয়ে ছিলেন, তিনি সে সময় একটি কনভেন্ট স্কুল থেকে ইংরেজিতে পড়াশোনা করেছিলেন। তিনি ১৯৩৮ সালে থ্যালাসেরি স্যাক্রেড হার্ট স্কুলে যোগদান করেন। স্কুলটি ম্যাঙ্গালোরের সন্ন্যাসিনীদের দ্বারা পরিচালিত হত। তিনি সেখানে পঞ্চম শ্রেণী পর্যন্ত পড়াশোনা করেন, যা আজকের দশম শ্রেণীর সমতুল্য। স্কুলের ২০০ জন ছাত্রছাত্রীর মধ্যে তিনিই ছিলেন একমাত্র মুসলিম মহিলা। ১৯৪৩ সালে তাঁর বিয়ের আগে পর্যন্ত মারিয়াম্মা স্কুলে পড়াশোনা করতেন। পরে, যখন তিনি গর্ভবতী হন, তখন তিনি বাড়িতে পড়াশোনা শুরু করেন এবং সামাজিক কর্মকাণ্ডে সক্রিয় হন। মারিয়াম্মা ইংরেজিতে বক্তৃতার জন্যও পরিচিত ছিলেন। প্রগতিশীল ধারণার অধিকারী মারিয়াম্মা নারীদের, বিশেষ করে মুসলিম সম্প্রদায়ের নারীদের উন্নয়নের জন্য কিছু গুরুত্বপূর্ণ পদক্ষেপ নিয়েছিলেন। মারিয়াম্মার নেতৃত্বে প্রতিষ্ঠিত মহিলা সমিতি নারীদের উন্নয়নের জন্য কাজ করেছিল। তাঁর জীবনের শেষ দিনগুলিতে, তিনি ইংরেজি সংবাদপত্র দ্য হিন্দু পড়তেন। ২০২২ সালের ৫ই আগস্ট বার্ধক্যজনিত কারণে তিনি মারা যান।
পিইআরএফ ৫৫৮

পিইআরএফ ৫৫৮ হল প্রাচীনতম আরবি প্যাপিরাস যা মিশরের হেরাক্লিওপলিসে পাওয়া গেছে, এবং এটি ৬৪৩ সালের ইসলামী যুগের প্রাচীনতম আরবি লেখা। এটি একটি দ্বিভাষিক আরবি- গ্রীক খণ্ড, যার মধ্যে একটি করের রসিদ রয়েছে, অথবা যেমনটি এতে বলা হয়েছে "প্রথম নির্দেশের করের অংশ হিসেবে মাগারিটে এবং আগত অন্যান্য লোকদের কাছে ভেড়া সরবরাহ সংক্রান্ত নথি।" 
খননের পর, প্যাপিরাসটি অস্ট্রিয়ার আর্চডিউক রেইনার ফার্ডিনান্ড সংগ্রহ করেছিলেন, যিনি ১৮৯৯ সালে এটি অস্ট্রিয়ান জাতীয় গ্রন্থাগারে দান করেছিলেন। জাদুঘর কর্তৃপক্ষ এটিকে এরঝেরজগ রেইনার প্যাপিরাস সংগ্রহে রাখে। এই লেখাটি ১৯৩২ সালে অ্যাডলফ গ্রোহম্যান এবং ২০০৯ সালে ডেমিরি এবং রোমার দ্বারা প্রকাশিত হয়েছিল। 
বিন্দু এবং হামজা যোগ করা হয়েছে; অন্যথায়, বানান সংশোধন করা হয়নি।
এই প্যাপিরাস আরবি ভাষার দুইটি অবস্থার সহবর্তী অস্তিত্বের নথিভুক্তিকরণ সম্ভব করে তোলে। প্রকৃতপক্ষে, আবু কির নামটি, যা ধ্রুপদী আরবির সাথে সঙ্গতিপূর্ণ নয়। এই নামটি গ্রীক নাম আপা কিরোসের আরবীকরণ। পিয়েরে লার্চারের মতে, এটি কোনও পুরানো শৈলীর চিহ্ন নয় যা একটি নতুন "নব্য-আরবি" রূপের দিকে বিকশিত হয়, বরং অন্যদিকে, আবদুল-মালিকের ভাষাগত নীতির চিহ্ন যা আরবিকে দাপ্তরিক ভাষা করে তোলে ও কোরানিক ডাক্টাসকে একীভূত করার চেষ্টা করে। এটি পুরানো আরবি ধরনকে আধুনিকায়ন করে প্রচার করে। পরবর্তীতে ইবনে আবু কির একজন ভুল হিসেবে প্রমাণিত হন।
মঙ্গোলীয় জাতীয় অলিম্পিক কমিটি

মঙ্গোলীয় জাতীয় অলিম্পিক কমিটি (; এছাড়াও সংক্ষেপে আইওসি কোড এমজিএল দ্বারা পরিচিত) হলো মঙ্গোলিয়ার জাতীয় অলিম্পিক কমিটি। এই সংস্থাটির ১৯৫৬ সালে প্রতিষ্ঠিত হয়েছে; প্রতিষ্ঠার ৬ বছর পর ১৯৬২ সালে আন্তর্জাতিক সংস্থা আন্তর্জাতিক অলিম্পিক কমিটির স্বীকৃতি লাভ করেছে। এই সংস্থার সদর দপ্তর মঙ্গোলিয়ার উলানবাটরে অবস্থিত।
বর্তমানে মঙ্গোলীয় জাতীয় অলিম্পিক কমিটির সভাপতির দায়িত্ব পালন করছেন বাত্তুশিগ বাতবোলদ, যিনি ২০২২ সাল হতে এই দায়িত্বে নিয়োজিত রয়েছেন; অন্যদিকে মহাসচিবের দায়িত্ব পালন করছেন বদর-উরুগান এনখবাত।
১৯৫৬ সালে মঙ্গোলিয়ার বহু-ক্রীড়ার সর্বোচ্চ সংস্থা হিসেবে মঙ্গোলীয় জাতীয় অলিম্পিক কমিটি প্রতিষ্ঠিত হয়েছে। এলদেভ-অচির দারিসুরেন এই সংস্থার প্রথম সভাপতির দায়িত্ব পালন করেছেন, যিনি ১৯৫৬ হতে ১৯৫৬ পর্যন্ত সভাপতির দায়িত্বে নিয়োজিত ছিলেন।
প্রতিষ্ঠার প্রায় আট বছর পর মঙ্গোলিয়া ১৯৬৪ গ্রীষ্মকালীন অলিম্পিকে অংশগ্রহণ করার মাধ্যমে অলিম্পিক গেমসে অভিষেক করেছে; অন্যদিকে, ১৯৬৪ শীতকালীন অলিম্পিকে অংশগ্রহণ করার মাধ্যমে প্রথমবারের মতো শীতকালীন অলিম্পিক গেমসে অংশগ্রহণ করেছে।